text: Horsens får visuelt gymnasium
  29 april 2013 kl. 11.26
  Horsens Gymnasium og Billedskolen på byens kunstmuseum har indledt et samarbejde om et visuelt gymnasium. 14 elever er klar til premieren på den nye studieretning efter sommerferien.
  Et visuelt gymnasium med fokus på kreativitet, billedkunst og design, har set dagens lys i Horsens.
  Den nye studieretning er blevet til i samarbejde mellem Horsens Gymnasium og
  Billedskolen på Horsens Kunstmuseum, og betyder at 14 elever, hvoraf de 12 er piger, vil få undervisning i billedkunst, design og arkitektur på Horsens Gymnasium. Desuden får de 2 x 2 timer hver uge på Billedskolen, med gratis adgang til skolens atelierfællesskab, samt mulighed for weekend-undervisning ca. hver 6. uge.
  Leder af Billedskolen Jannik Broz glæder sig:
  - Eleverne får det bedste fra to institutioner. Fagligheden og studiemiljøet på gymnasiet,
  kombineret med Billedskolens mere undersøgende tilgang, som rummer det bedste fra
  højskole-traditionen. Vi supplerer simpelthen hinanden utroligt godt; også fordi både Horsens
  Gymnasium og Billedskolen har en meget rodfæstet organisation. Vi har god plads til hinandens
  forskelle, siger Jannik Broz i en pressemeddelelse.
  Også Thomas Ohrt, der underviser i design, billedkunst og historie på Horsens Gymnasium, glæder sig til den nye studieretning.
  - Nu giver vi eleverne endnu større mulighed for at pleje og udvikle deres kreative evner. Mange
  har talt om det tidligere, men det er ret enestående, at vi kan gøre det så massivt. Vi forbereder
  eleverne på fremtidens krav om at tænke kreativt og visuelt, som er nogle af de ting, samfundet
  virkelig efterspørger, siger han.
  Horsens den første by i Østjylland, hvor visuelle unge talenter kan kombinere deres evner med en ungdomsuddannelse.
  